ख़ासकर उत्तर प्रदेश, और वैसे इन पांचों राज्यों के, चुनावी नतीजे अगर भाजपा में खलबली मचाएंगे तो कांग्रेस में क्यों नहीं? भाजपा को रोकना तो कांग्रेस का काम ही है, मगर मोदी-शाह की भाजपा को लक्ष्मण-रेखा में बांधना तो उसके लिए जीवन-मरण का प्रश्न है। इसलिए इस पवित्र राजनीतिक लक्ष्य ने राहुल गांधी को बिना शर्त अखिलेश यादव के साथ कर दिया। लेकिन अगर इसका मनचाहा नतीजा न निकला तो? उत्तर प्रदेश में मतदान के दो चरण पूरे हो जाने के बाद यह बात कल्पित लग सकती है, लेकिन राजनीति में संभावनाओं के नकार की गुंज़ाइश नहीं होती। इसलिए, नतीजे कुछ भी हों, राहुल-अखिलेश को भी अपने-अपने तालाबों का पानी खंगालने की तैयारी अभी से रखनी होगी। आख़िकार ऊबी हुई मछलियां हर ताल में हैं और उकताहट की अनदेखी करने वाले रहनुमाओं को गच्चा खाते इतिहास ने देखा है। भाजपा की बाढ़ थामने को पाल बांधने की ज़रूरत ने उत्तर प्रदेश के तीन सौ निर्वाचन क्षेत्रों में कांग्रेस और सौ में समाजवादी पार्टी की अनुपस्थिति को अभी तो सबके गले उतार दिया, लेकिन जब बाढ़ का यह पानी उतर जाएगा, तो एक दस्तरखान पर 2019 तक बैठे रहने के लिए राहुल और अखिलेश को अपने-अपने अंतःपुर के वास्तु-दोष भी तेज़ी से दूर करने होंगे।